khistorydata/jeongjo-sjw-relations huggingface dataset:
정조 16년 · 목
具翼善冠袞龍袍乘輿出協陽門降輿乘輦出敦化門至太廟洞口降輦乘輿入齋室少頃改具冕服詣太廟就板位行禮陞詣廟內奉審訖看審牆垣頹圮處修改始役承旨趙尙鎭啓言本署提調李秉模今此修改所當一體監董而方以兵曹判書別侍衛進去何以爲之乎敎以許遞以趙鼎鎭爲之仍出西神門詣永寧殿就板位行禮陞詣殿內奉審還入齋室改具翼善冠袞龍袍出齋室乘輿至廟門命廟司沈養之進前敎曰北牆外松木姑不逼近於殿簷而柯葉必當漸暢及今略爲剪除可也至太廟洞口降輿乘輦由館峴至觀旂橋降輦乘輦至景慕宮洞口降輦乘輿入齋室政院啓言今日展謁時本宮都提調蔡濟恭有病提調趙鼎鎭宗廟修改進俱不得進參云何以爲之乎敎以提調許遞前望單子入之遂以金尙集批下少頃改具冕服就板位行禮陞詣宮內奉審還入齋室改具翼善冠袞龍袍出齋室乘輿出宮門降輿乘輦至觀旂橋降輦乘輦入弘化門由永淸門還內
정조 16년 · 강
召見戶曹判書趙鼎鎭于駕前命宗廟社稷修改時取土以附近處從便取用著爲式
정조 16년 · 목
予謂戶判趙鼎鎭曰牆垣修改時取土於何處乎鼎鎭曰取來於東小門外矣敎曰闕內役事時取土取用於闕內事纔已定式矣廟內修改則雖不可於廟內取土而廟外附近人家或訓院等處土品豈無可用者乎自今永爲定或凡有廟內修改役事取土勿爲取用於門外必於廟外近處從便取用取用處則卽爲還塡雖以社稷修改時取土言之社稷附近諸處土品無非可用亦爲從便取用後取用處則還塡以此條件載之該曹謄錄以爲遵行之地日省錄及政院日記亦爲載錄可也
정조 16년 · 목
箚略曰卽者太室閟宮秋展謁之禮行矣在臣情禮陪扈是重況臣方待罪於廟宮都提擧尤不容不奔走在側丕擬收拾昏精裝束病骸祗赴班聯忽自昨日寒熱遞作繼以署泄寢席之上若不人扶無以起坐似此症形雖欲擔舁匍匐其勢末由念臣中書廢務固是萬殞難贖之罪而至於扈駕常禮亦不能自力伏乞聖慈亟降威罰批以昨聞卿必欲强力簉班卽接來箚始諗有愼度何等慮念今日廟宮秋謁也因卿等之老病東西率班未免俱曠廟庭班儀領敦寧一人進參其爲體貌之苟艱於具瞻誠不些然特因事勢之適然豈如是過加巽讓乎秋炎甚於伏署將攝倍須愼護可得遂臻勿藥卿其安心調理差待涼生時赴匪躬堂日次之會仍敎曰此批答遣史官傳諭
정조 16년 · 강
命淸州營將洪健祚先罷後拿該兵使崔景岳重推
정조 16년 · 목
兵曹啓言拆見忠淸兵使崔景岳褒貶啓本則淸州營將洪健祚以瑣謗何關戎務鍊熟爲目旣曰瑣謗則所謂何關者不成事理到任未久則所謂鍊熟者亦無所據由前由後俱極駭然其不職之狀不可置之中考而止請淸州營將洪健祚爲先罷黜令該府拿問處之莫重殿最有此做錯之失該帥臣從重推考允之
정조 16년 · 강
召見江華留守趙宗鉉于熙政堂
정조 16년 · 강
命專經武臣殿講待涼生後更稟
정조 16년 · 목
政院以十八日殿講日次啓稟故有是命
정조 16년 · 강
命湖南留庫穀加分依狀請施行
정조 16년 · 목
備局啓言以全羅監司鄭民始狀啓有草記回啓之命矣取見其狀本則以爲道內還穀中三萬石前已狀請加分而被水諸邑修堤袪沙之際役糧倍入秋成尙遠接濟無路前請穀物今幾垂乏留庫米租皮牟中限七千石更許加分事請令廟堂稟旨分付矣今番潦水之後役糧之多入於修堰祛沙勢所必至請依狀請許施允之
정조 16년 · 강
刑曹以別監鄭時弘嚴囚啓
정조 16년 · 목
該曹啓言別監鄭時弘身爲掖隸出沒閭里行已悖戾害及平民不一而足外此許多兇頑情節萬萬駭惋自臣曹捉來嚴囚
정조 16년 · 강
命捕廳罪人金宅仁等啓覆臨時移送秋曹具格捧結案
정조 16년 · 목
右捕廳啓言謹依下敎壽進宮前奴子全宅仁內入福得竝加周牢嚴問則宅仁供與福得同里生長于今數十年居常顏面親熟情分自別況又渠妻爲福得異姓親戚故雖於內人選入之後或値由暇往來之時必與朝夕相從矣今年四月十三日黃昏來到渠家尋問渠妻知其不在仍坐廳上果與之相戲至犯死罪伊後邂逅逢着又有所犯云且以福得言之首尾奸狀一一自服與宅仁之供毫無差爽究其所犯萬萬兇獰請竝移送秋曺依律勘斷敎以啓覆臨時移送刑曹具格捧結案次姑爲分囚左右廳
정조 16년 · 강
推兵曹參判李集斗承旨李文會
정조 16년 · 목
政院啓言官牆畢築後龍虎營將校出送事昨已草記而今日省記又爲書入當該兵曹堂上不察之失不可無飭請推考允之敎以捧納承旨亦爲推考
정조 16년 · 강
遞承旨李文會以徐龍輔代之前望也
정조 16년 · 강
掌令尹寅基上疏辭職賜批
정조 16년 · 목
疏略曰臣猥忝講製之選偏蒙作成之恩日前臨講之下六次居首非臣之能也此是我殿下過加慰藉將以激礪句讀之未熟文義之未通者或曲庇之或寬貸之反顧循省已不無自恧於心者今乃一依節目陞六不已至於陞敍一時之間超遷六級直授憲掌臣聞命惝怳汗淚交逬況此憲職爲任不輕乃以年少未經事之眇末新進不待掄選苟然充廁臣之狼狽雖不足恤其於玷名器而辱淸朝當復如何哉急於叩謝冒沒出肅而回仍冒膺萬無其望伏乞聖明亟鐫臣職且臣竊有區區私情敢復尾陳焉臣以孤露餘生亦鮮兄弟臣母今年六十有九矣常嬰篤疾凛然有朝夕之慮凡於扶持奉養之節臣若不在無人看護烏島私情日深一日每誦古人事親日短事君日長之語臣之衷曲固已先得矣伏乞天地父母察臣微懇許臣姑解朝籍俾專意養親則以其暇日庶或益究未盡之業以卒我殿下生成之恩其在他日亦爲一分報效之資批以所請依施
정조 16년 · 강
召見備局有司堂上及畿伯徐鼎修前北伯李文源于誠正閣
정조 16년 · 강
命輸置各陵火巢內風落木以待須用
정조 16년 · 목
京畿監司徐鼎修啓言各陵寢火巢內風落木一一輸置以爲陵內公廨修改時取用之意臣於昨年筵稟定式矣今番風落木必多有之更爲申飭於陵官松雜木大中小條列報來而就其中可合材木者可合火炭者亦爲區別待回題硏伐竝爲輸置以待前頭取用自臣營仍又逐株烙印以備別遣摘奸時憑考之資恐合事宜從之
정조 16년 · 강
命給賑餘空名帖一百二十三張于白雲寺以爲重建之資
정조 16년 · 목
咸鏡前監司李文源啓言咸興白雲寺卽太祖大王潛邸時願堂也今春失火全寺灰燼近百僧徒將至渙散之境故臣在任時助給如干物力俾卽重建而以此財力萬無畢役之望今春各邑抄飢救賑時請得空名帖四百張中餘數爲一百二十三張以此數出給本寺僧徒則庶可爲完役之資所重自別故仰達矣從之
정조 16년 · 강
遞承旨李家煥徐榮輔
정조 16년 · 목
敎曰昨夜因掌令尹寅基乞養疏旣踏啓字又命書出例批則批答誤頒傳旨不捧坐直承宣之怠於職事有此做錯者極爲駭然當該承旨竝遞差疏批改書出
정조 16년 · 목
以申耆李晚秀爲承旨李泰賢爲掌令金祖淳爲副校理○再政以鄭東觀爲應敎
정조 16년 · 강
命嶺南漂頹民戶恤典惕念擧行
정조 16년 · 목
慶尙監司鄭大容狀啓以爲去月二十五日風雨永川郡民家頹壓二十二戶梁山郡漂失六戶頹壓二百九戶新寧縣民家頹壓五戶河陽縣民家頹壓八戶盈德縣民家漂失十二戶頹壓十二戶知禮縣民家漂失三戶頹壓二戶漆谷府民家頹壓八戶開寧縣民家頹壓三戶慶山縣民家頹壓十七戶漆原縣民家漂失二戶頹壓八十五戶金海府民家漂失三戶頹壓二百八十三戶人物渰死一名壓死六名河東府民家漂失一戶頹壓七十五戶人物壓死二名泗川縣民家漂失四十八戶頹壓八十七戶人物渰死二名晉州牧民家漂失十七戶頹壓一百七十戶人物渰死六名壓死四名慈仁縣民家頹壓十五戶人物壓死二名龍宮縣民家頹壓三戶淸道郡民家頹壓六十一戶人物渰死一名壓死一名金山郡民家漂失二戶頹壓一戶山淸縣民家漂失三十四戶頹壓三十六戶醴泉郡民家頹壓四戶迎日縣民家頹壓七十戶高靈縣民家漂失十戶頹壓八戶草溪郡民家頹壓七十二戶人物壓死三名順興府民家漂失三戶英陽縣民家頹壓三戶固城郡民家頹壓三十二戶丹城縣民家漂失七戶頹壓三十六戶榮川郡民家頹壓十戶尙州牧民家漂失四戶頹壓十戶蔚山府民家頹壓二十二戶咸昌縣民家頹壓八戶長鬐縣民家頹壓二十四戶態川縣民家頹壓一戶人物渰死一名興海郡民家漂失四戶頹壓二十二戶咸陽府民家漂失六戶頹壓三十六戶人物渰死一名壓死二名義興縣民家頹壓二戶人物渰死一名鎭海縣民家頹壓十七戶寧海府民家頹壓五戶眞寶郡民家漂失一戶機張縣民家頹壓六十六戶昆陽縣民家頹壓三十六戶彦陽縣民家頹壓十七戶陜川郡民家漂失十一戶頹壓十戶人物渰死二名善山府民家頹壓五十九戶人物渰死三名軍威縣民家漂失一戶安義縣民家漂失十二戶頹壓十二戶人物渰死三名靑松府人物渰死二名三嘉縣民家漂失六十戶頹壓七十二戶人物渰死三名昌原府人物渰死三名壓死一名聞慶縣民家頹壓七戶人物渰死一名通計漂失二百四十七戶頹壓一千七百六十二戶渰死三十名壓死二十一名恤典依他例擧行之意連加申飭敎曰去月廿五風雨道內各邑頹漂渰沒若是夥然極爲矜念恤典曾有下敎而若不申加嚴飭難保其實惠之下究卿其更加惕念事回諭
정조 16년 · 강
勘放金吾時囚南宮深推畿伯徐鼎修仍命査治通津府不謹護送漕船之罪
정조 16년 · 목
該府啓言薺浦萬戶南宮深原情以爲因前萬戶穀物臭載事伏承代領上來之命直到法聖前洋領率漕船到通津梨串浦則初無立栍標嶼之事又無指路護送之節地字宇字船兩隻被觸草沙竟至覆沒故手持印信跳下小艇之際誤墜江水所持印信仍爲遺失尾到兩船橫奔臭載前後致敗至於四隻溺職之罪萬殞難贖云請刑推得情敎以渠是中路交代者則與初領運有異且無栍標不護送之說渠旣納招則以此以彼棍遞足矣分揀放送其在懲後之道通津事不可不嚴處該道臣推考仍令道伯嚴査分等重治事分付○又啓言德浦前僉使李元圭原情以爲母病危急未及請由蒼黃上來致有上營論啓之境擅離之罪萬死無惜云請刑推得情敎以除刑推考律勘放
정조 16년 · 강
罷承旨李晚秀職以申獻朝代之前望也
정조 16년 · 목
晚秀違牌例罷也
정조 16년 · 강
以洪義榮爲承旨前望也
정조 16년 · 강
吏曹判書李文源上疏辭職賜例批
정조 16년 · 목
疏略曰臣之自來情踪之不可復玷是任聖鑑所燭今不敢更事煩縷而第頃年故相臣筵奏不過一時相規而臣之擧措誠萬萬駭妄歲月寢久雖不得不抗顏周行每一追惟慚惶欲死今焉相臣不在愧服深切而乃反憑恃寵靈揚揚冒居則貽辱朝廷實非細故而臣之廉愧有不暇恤矣伏願亟命鐫削臣職仍令永刊臣名於銓望
정조 16년 · 강
命郭山前參奉金守曾陞六翔州幼學崔奎晶調用
정조 16년 · 목
平安監司洪良浩狀啓以爲郭山四世同居金永俊曾孫守曾亦以行誼去壬辰入於道薦已經殿郞翔州五世同居崔尙浩孫幼學奎晶稍有學行故卽爲招見謹將傳敎詳細布諭仍問事蹟之有無皆扣頭攢手以對曰遐俗貿貿雖無遺蹟之記著但以先朝受敎奉藏云云臣詳細奉覽俱是同居睦族之事而前後承傳及受敎昭如日星至蒙旌閭之典金守曾年方五十六已經殿郞可見其素有名稱崔奎晶之再從兄奎顯臣於前冬擬差殿郞而又登道薦矣奎顯年老不堪供仕而奎晶年方四十三乃尙浩之直孫謂有操行臣觀貌聽言精詳謹愼可知其能守家風兩人齎來事蹟册子封上于政院敎以一言以蔽之曰有奇異者以本道兩家人召見收用在於先朝十六年七月十四日近適興思問于道伯矣道狀今日適來到是日又予嗣服之十六年七月十四日也事若不偶況其故蹟文字如是昭然而棹楔之傳敎字劃如新圖畵之別諭又極勤摯今聞其兩家後承克修先武可堪祿仕云其在敦風勸俗之方宜有收用況在予追述昔日聖意之道尤荳泛忽乎所進册子覽後還下卽令還給其兩家前參奉金守曾六品職調用幼學崔奎晶亦爲調用竝令該曹口傳擧行仍令給馬起送事分付
정조 16년 · 강
還給長湍府使李泰永罷黜狀啓
정조 16년 · 목
因京畿監司徐鼎修狀啓以泰永謂有情勢不爲行公罷黜事敎以此荳若此乎何必下敎然後行公事實之相左筵敎之外又有先議大臣之一款興化門引接時丁寧之敎不但當之者之感泣予所奉若金石此狀啓還下送
정조 16년 · 강
遣御醫于前前右相金鍾秀家看病齎傳蔘料
정조 16년 · 강
以魚錫定爲都總管陞資也
정조 16년 · 목
因副總管申光履初度呈辭敎以總管番次苟艱與兼帶內閣者衆所共知病入人許遞前望單子入之待下批牌招總管中魚錫定之久次近所罕有其在仰體先朝擢用之聖意尙今沈屈甚不可日前衛列見之欲爲下敎而未果都總管令該曹口傳陞擬
정조 16년 · 강
命時囚李元圭議減一等
정조 16년 · 목
禁府以元圭杖一百收贖告身盡行追奪私罪啓允之敎以議減一等
정조 16년 · 강
御暎花堂頒賜耽羅貢馬
정조 16년 · 목
各宮房九匹時原任大臣三匹承史十一匹時原任閣臣十七匹閣屬官二十一匹壯勇營提調兵房各一匹時原任將臣八匹別軍職十三匹承傳宣傳官三匹內乘二匹別看役三匹堂上將官五匹堂下將官三匹醫官二匹各廳將校五匹武藝廳六匹內閣吏隸一匹內外寺吏隸二匹各色軍兵一匹員役一匹匠人一匹長番內官十五匹執擇馬內官一匹燈燭房待令差備內官一匹傳命司謁一匹待令別監一匹司謁一匹差備別監一匹各營留養次三十七匹後苑四十三匹本營放牧五十匹下本寺四十二匹
정조 16년 · 강
重推濟州前牧使李喆運棍治該監牧官金世珍
정조 16년 · 목
司僕寺啓言三名日進上馬六十匹差備進上馬八十匹歲貢馬二百匹合三百四十匹內十四匹漂失八匹船中故失四匹中路故失二匹到衿川病留實納三百十二匹而申飭之下體小品劣請當該牧使李喆運從重推考允之又啓言辛亥壬子封進馬二匹今纔上來依例內廏立養而體小品劣當該監牧官金世珍請分付該牧使從重決棍允之
정조 16년 · 강
重推吏曹判書李文源
정조 16년 · 목
承旨趙尙鎭啓言口傳望筒屢度催促而吏判李文源謂有情勢終不擬入請推考從之敎以與參判牌招開政差出文源三牌不進敎以從重推考牌去來申飭
정조 16년 · 강
有政吏曹判書李文源進
정조 16년 · 목
吏曹啓言康陵參奉李炯除拜過七朔不爲上來請依例改差允之○以申錫老爲中部都事李命存爲典獄參奉崔奎晶爲康陵參奉竝初仕也金守曾爲內贍主簿
정조 16년 · 강
都總管魚錫定疏辭新資賜例批
정조 16년 · 강
永陵紅箭門修改之役命地方官及陵官眼同擧行
정조 16년 · 목
京畿監司徐鼎修啓言永陵有頉處修改等節一依顯隆園例隨頉隨改俾無往復京司多日遲滯之弊而容入物力則不煩有司別儲陵還以耗條取用修改日子自巡營推擇擧行始役及畢役形止皆狀聞道臣若登筵出擧條陳達當爲告由時則祭官以坡州牧使長湍府使高陽郡守交河郡守積城縣監延曙察訪輪回塡差典祀官兼大祝則閣臣及時任玉堂中差出受香祝下去事臣於昨年親承筵敎已爲定式矣今番紅箭門修改與陵上丁字閣內有異告由則不爲設行而地方官與陵官眼同修改始役擇日及畢役狀聞竝當依定式擧行故敢此仰達矣從之
정조 16년 · 목
抄啓文臣七月朔親試連爲更試而榜目徑先修入也
정조 16년 · 강
遣承旨收取明日朝食堂到記以來
정조 16년 · 목
敎曰秋到記以明日朝食堂到記取來而承旨則同副進去
정조 16년 · 강
命停南北關秋操只行官門聚點及親騎衛馬兵都試
정조 16년 · 목
因南兵使許任北兵使尹得逵秋操稟旨狀本敎曰北民之於昨農所獲非不穰穰公私負逋必不覺其樂歲今幸秋事有庶幾之喜而譬如老人元氣佐以梁肉之味本道秋操特令退行於明年三南亦已申飭況西北乎列邑守宰各專號令聚點精練於農隙而其勤怠帥臣另念考察則未必不爲詰戎之實政將此意嚴飭帥臣處他餘條件令廟堂依例稟處備局啓言取見北兵使尹得逵狀本則行本營屬親騎衛馬兵都試依例設行爲辭矣雖在停操之年親騎衛馬兵都試例皆設行今不可以停操之故竝與都試而停止請以依例擧行之意分付允之
정조 16년 · 강
命以明日行次對稟處諸道習操狀本
정조 16년 · 목
敎曰今日甘澍之後爲萬民三農之心一倍憧憧諸道習操稟處狀本就議後有司堂上使之明日來待而近有飭敎必當修其職掌諸道句管堂上亦令一體來待二十日次對仍爲進定於明日而大臣則雖或差可涼生前安心善攝切勿簉朝事招致備郞言之
정조 16년 · 강
命勿罷李得濟職許免應射仍令兵判更試亞將以下朔射
정조 16년 · 목
武臣堂上朔試射試所啓言巡將嘉善李得濟全不得中請依承傳罷職敎曰此何異於部官李義述之自首乎李得濟自是乃父之子本稱名弓而近來之全不成樣由其臂病然以其實至於草記極爲誠實勿罷臂伸間大小應射一竝許頉如今日兩勢士夫武弁之如是多中豈非得濟之罪人乎今日試記勿施待晴令兵判更試亞將以下士夫武弁各別嚴察未入格者卽爲依法典罷職
정조 16년 · 강
遣承旨詣文廟修改祭所奉審摘奸
정조 16년 · 강
召見備堂于熙政堂
정조 16년 · 목
予謂兵曹判書李秉模曰武弁之毋得着直領雖不設禁而旣有先朝下敎與向日筵飭則武弁中秩高者及出入近密者宜不敢違越而近聞筵臣言亞將與別軍職輩或有著直領而行者云極爲駭然別軍職方在侍衛使之自首以爲永枳之地至於亞將則今日試射時卿須査問可也
정조 16년 · 강
命停關西海西關東三道秋操只行官門聚點及別武士鄕騎士勸武武學等都試
정조 16년 · 목
有司堂上李秉模啓言平安兵使柳孝源狀啓今秋淸北巡操依例擧行事令廟堂稟旨分付爲請矣就議大臣則以爲關西年事方有登熟之望本道戎政尤係緊重之地而第念荐歉之餘瘡痍甫起與北關恐無異同限今秋姑爲停止官鎭門聚點各別嚴飭期有實效爲宜云矣從之敎以各其邑宰自專號令俱有精鍊之實效而其勤慢另飭帥臣莫敢泛忽又啓言黃海兵使吳載徽狀啓今秋習操巡歷及各鎭營將巡點與別武士鄕騎士武學都試設行等事請令廟堂稟旨分付矣就議大臣則以爲本道民事比關西不至荐歉今年又有大登之望而旣是接壤之地則彼停此否事涉斑駁竝與營將巡點而一體停止別武士鄕騎士武學都試依例設行官鎭門聚點措辭嚴飭爲宜云矣從之又啓言江原監司尹師國狀啓道內三鎭合操何以爲之而校生考講連有道臣兼行之例秋巡時依例擧行事令廟堂稟旨分付勸別武武學都試依新定式設行爲辭矣就議大臣則以爲本道年事嶺東頗勝而嶺西諸郡多有被災處大體論之未免穴農諸道旣皆停操則亦不可異同而校生考講及勸武武學等都試依例擧行官鎭門聚點別加申飭爲宜云矣從之
정조 16년 · 강
命以永興府假率減額便否問于大臣
정조 16년 · 목
有司堂上徐有隣鄭昌順李秉模等啓言頃因奉審禮堂徐浩修所啓永興府假率軍官減額或移定他邑間從便變通論理狀聞之意行會矣卽見咸鏡前監司李文源狀啓則以爲當此閑丁無邑不艱之時猝然移額於他邑亦非可論該邑兵營假率元額中限一百名爲先減數以此數分排於端川以南各邑以其分排之數各減本邑假率額數充給兵營假率則在永邑有漸減之效在各邑無加抄之擾請令廟堂稟處矣大臣適未登筵請問于大臣更爲稟處予命前北伯陳達前北伯李文源曰假率番錢昨年旣減三分之一今年又減元額二百則該營排用尤難成樣南關諸邑各有邑假率量其額數之多少限百名以兵營假率名色略略移定在該營無減數之弊在各邑無充代之難臣於在藩時已以此啓達矣敎以發遣備郞問于大臣草記回啓
정조 16년 · 강
兩司合啓府前啓賜批
정조 16년 · 목
大司諫李喆模掌令李泰賢等以放燈鄕里罪人金重淳趙德㴠亟令王府設鞫嚴問夬施當律事啓批以此非一向相持之事亟停勿煩以爲俾卽發配之地泰賢以前掌令柳▣施以遠竄之典事啓批以此非如是相持之事亟停勿煩又以伊日憲府詣臺臺臣竝施刊削之典事啓批以此亦亟停勿煩
정조 16년 · 강
命時囚罪人金義淳入參親試
정조 16년 · 강
御熙政堂行抄啓文臣課講及親試
정조 16년 · 목
七月朔再次課講己酉選文臣周易應講副護軍尹寅基略居首閏四月朔親試以周庶民等謝皇則受之爲表題使之應製是日又以九十八族譜爲七月朔五次更試序題使之在家製進
정조 16년 · 강
定禿城山城告由祭品及祭文製進之式仍命修築時不足之需自畿營狀請劃給
정조 16년 · 목
敎曰水原禿城山城修築時告由土神旣有前例而今則事面尊嚴府使爲獻官中軍及邑內堂上宣薦朝官爲次獻而香祝則香官往傳于畿營自畿營定文察訪差員傳之仍爲兼大祝行祀祭品比前例加羔一口飯與餠爲三品祭文令內閣知製敎撰進事定式今番當製下以此分付又敎曰水原山城修築物力已區劃者似不足特畢役令畿營狀請劃給事預令廟堂知悉始役日子從便定日後狀請香祝事分付畿營
정조 16년 · 강
遞同成均徐浩修以徐有防代之前望也
정조 16년 · 목
明日試士館堂不可不備員在外館堂許遞命入前望以有防批下
정조 16년 · 강
禁推注書李海淸尋放送汰假注書鄭尙愚又命分揀
정조 16년 · 목
政院以試官望單子不爲精書假注書鄭尙愚李運恒汰去傳旨及誤擬之實注書李海淸禁推傳旨捧入尋因海淸囚單命放又因尙愚差代望筒命分揀
정조 16년 · 강
御仁政殿試秋到記儒生製述還御熙政堂行儒生殿講及抄啓文臣課講
정조 16년 · 목
具翼善冠袞龍袍乘輿出協陽門入仁政門降輿御仁政殿試官鄭昌順引義違召命重推更爲牌招少選試官及儒生入庭行禮發策問心字懸題訖乘輿出仁政門入協陽門降輿御熙政堂應講儒生等以次呼名進講壬子選文臣以論語應當朔再次講李弘達閔致載或年紀已晚或文義未嫻命除講只應製述金熙華韓耆裕權倚沈鎜等講製俱不成樣命自今月至明年七月給以長暇使之專意於做讀之工仍命勿擬政望勿付軍銜事分付吏兵曹
정조 16년 · 강
命殿講居首幼學李周奭直赴殿試製述儒生等以明日更試
정조 16년 · 목
敎曰科文之長篇莫如對榮而欲觀文氣當求於長篇七製果試之而就淺近處問之亦寓由淺及深之意而淺問深問其對未能槪意一也今日諸券之草草甚於七日此所以付之諸考官只取稍可意者也見其所選置一券高等且毋論次上等亦未免苟且七製則猶以赴會試雖不得不特加假借按例論賞至於到記則係是賜第之科決不當以此置之高等記昔先朝泮試策問也更試至三試而始賜第正爲今日仰述之端明日當更試策題以定高下令泮長知悉諸生使之來待試官以今日試官仍用白文呈券人及强所不可强者竝勿來待事分付講居首幼學李周奭直赴殿試之次幼學李致祐直赴會試之次幼學李景運李翊運金鎭昊盧錄李弘源各給一分又敎曰明日試士當於便殿爲之侍衛依日次殿講例入直磨鍊試官時服待令事分付
정조 16년 · 강
命以二十一日親行皇壇望拜禮
정조 16년 · 목
政院以今二十一日神宗皇帝忌辰親行望拜禮何以爲之稟啓敎以謹當行禮於壇門外齋宿處所當從便爲之以此分付
정조 16년 · 강
許解昌城尉黃仁點兼帶冬至正使之任仍命以正從一品中擬差
정조 16년 · 목
敎曰十年之間六當專對聞其精力不若前節行且異於別使若用近例則雖非此都尉排望亦自不之昌城尉兼帶冬至正使之任特爲許副其代政官牌招開政差出大臣無赴燕者儀賓只是先恩副尉而往返亦屬耳正從一品中問于大臣擬入待下批借銜事分付銓曹
정조 16년 · 강
有政吏曹參判閔鍾顯兵曹判書李秉模進
정조 16년 · 목
以李文源爲冬至正使李聖圭爲都總管金夢華洪聖淵李得濟爲副總管
정조 16년 · 강
以李澧爲都總管前望也
정조 16년 · 강
考下抄啓文臣閏四月朔親試及七月朔五次更試試券
정조 16년 · 목
閏四月朔親試副司果嚴耆三下一居首七月朔五次更試皆居外等故命以秋到記策題更試
정조 16년 · 강
罷朔試射未滿四中全不得中諸武臣職
정조 16년 · 목
兵曹啓言武臣堂上朔試射今日更爲試取於南別營而兼司僕將李敬大羽林衛將李民秀忠翊衛將李魯植巡將崔禹鉉朴孝晉御營千總申大坤俱未滿四中內禁衛將吳文常局別將張翼大全不得中各決棍十度請竝依承傳罷職允之
정조 16년 · 강
司僕寺以耽羅貢馬漂失故失實納數爻啓
정조 16년 · 목
該寺啓言濟州後運進上馬八匹別御乘馬二十匹兵曹別啓請山屯馬二百匹凶咎駑駘馬二十匹合二百四十八匹內八匹漂失四匹船中故失十四匹中路故失二匹到江頭病留實納爲二百二十匹
정조 16년 · 목
禁府以依下敎還囚啓敎以保放呈券後如不入格還囚
정조 16년 · 강
命壯勇營哨官鄭敬行依例陞六
정조 16년 · 목
該營以本營哨官鄭敬行已滿十五朔六品遷轉之意啓請分付銓曹允之
정조 16년 · 강
停京畿習操及三南水陸操巡點
정조 16년 · 목
京畿監司徐鼎修狀啓以爲臣營巡牙兵間五年習操旣有啓下節目癸巳年一次行操於楊州牧其後戊戌年又當次矣自當年至于昨年而連因備局回啓姑令停止令秋巡路依節目設行請令廟堂稟旨分付敎曰秋事姑未出場而沿江處必多墊溺且與正操有異勿爲事分付三南水陸操及巡點一體停止以紓民力其中稍實處嚴飭兵使各其地方官點額閱藝事分付
정조 16년 · 강
御熙政堂再試到記儒生
정조 16년 · 목
以禮爲策題收券科次生員李鈺以次上一居首○敎曰今日庭對也諸生半日霑服限內呈券亦甚可幸眞所謂風雨場中未免潦草宜乎未能盡其所知然比昨券次上別無優劣云則今亦不可以次上等賜第依昨日下敎當更試其中白文呈券者頒紙前出去者外等者限後者外皆令待晴待令事分付成均館
정조 16년 · 강
特蠲畿沿蠏貢
정조 16년 · 목
敎曰今年畿邑沿邊民事當如昨年蠏貢依昨年例蠲免事分付
정조 16년 · 강
命湖南酺祭香祝當日下送
정조 16년 · 목
全羅監司鄭民始狀啓以爲濱海之地蟲損之漸旬望之間一倍益熾全州等四十七邑鎭無不遍及方茁之采多被其損此際若得一霈快爲洗滌則庶幾蘇醒而雨澤稍悶誠切憂悶設酺禳災在所不已酺祭香祝請令該曹磨鍊下送敎曰今日內下送其間若得雨洗滌香祝從便區處事回諭
정조 16년 · 강
命南兵營假率軍官依道臣狀請分屬南關各邑
정조 16년 · 목
備局啓言因咸鏡前監司李文源狀啓永興府所在南兵營假率軍官分排於端川以南各邑事依下敎問于大臣則以爲今此南兵營假率一百名之分屬於南關各邑者旣出於前道臣詳探營邑事情酌量排比之擧依狀請許施允合事宜云大臣之議如此請依此施行允之
정조 16년 · 강
命望拜禮時刻早晚觀雨勢爲之
정조 16년 · 목
政院以望拜禮時刻單子啓稟敎曰雨勢如此有欠霑服之戒明日望拜禮時刻早晚更觀雨勢爲之以此分付
정조 16년 · 목
具翼善冠黑圓領袍乘輿出集成門至朝宗門外降輿入冽泉門外行禮皇朝人子孫副護軍李源等四十九人功臣子孫判尹金文淳等一百二十一人參班仍詣奉室及壇上奉審訖還出朝宗門乘輿召見左相蔡濟恭子駕前由集成門還內
정조 16년 · 강
召見參班諸生于熙政堂命忠烈公祥原君世寧祠宇庇蔽之需自該郡優給三學士及贈參議黃善身子孫令銓曹收用又命儒生應製武士試射
정조 16년 · 목
敎曰忠烈公祥原君世寧節義卓異昨冬旣豎三旌門仍命宣諡矣今日適因望拜行禮召見其玄孫惜其年限已過不能收用而聞其家貧不能聊云令畿伯優給食物忠烈祠版亦不免不庇風雨云亦令道伯分付該郡優給遮蔽之需皆以公穀會減後今日內狀聞事分付又敎曰今日卽吾東方再造之日也於戲皇恩不可忘況今年恰閱二百星霜事實久而易晦人情遠則易狃一部大一統之義於何講明年年是日祗拜壝門之外無敢或曠者不惟粗伸風泉之誠竊欲遵守我家法也昨夜兩頗大霔到曉雖幸光霽而忠臣後裔之韋布靺韋貧難辦具者參班之若是夥然極庸嘉尙渠曹之欲守先武若此朝家亦豈歇後於崇報之蔭及後承乎忠烈公祥原家祠宇庇蔽才有下諭於畿伯而言其節義莫尙於三學士三家之孫一儒外未見參班者可知其零落豈非欠事三家人令該曹着意收用於甄官筮仕之望參班諸忠臣家中贈參議黃善身家無職仕者云亦令該曹訪其奉祝孫收錄今日參班諸生會于春秋館以所下御題應製武士則令訓將及前訓將往至北營各試柳葉箭一巡以二中以上書入事分付○以擬本朝忠臣子孫等謝應製於春秋館庭爲箋題收券親考進士黃勉喆以三下居首命調用三下進士尹宗基紙二卷筆五枝墨二笏草三下金履實金近淳紙二卷筆四枝墨二笏次上幼學曺錫正紙一卷施賞○前宣傳官趙恩錫前主簿李海昇哨官馮慶文宋履成閑良南正豊以邊二中入格各弓一張施賞
정조 16년 · 강
召見弘文提學徐有隣于重熙堂
정조 16년 · 목
敎曰昨日有待晴來待之命諸生明日待令試官仍用侍衛別雲劍入直堂上外置之處所便殿爲之事分付
정조 16년 · 강
命宙合樓修改之役待來初更稟
정조 16년 · 목
內閣啓言宙合樓滲漏處不可不趁卽修改御眞移還安日子及修改日子令日官推擇則移安日時令月二十五日卯時爲吉修改日時同日午時爲吉云以此日時請擧行敎以來初更稟
정조 16년 · 강
飭宣傳官李得滿毋敢呈病
정조 16년 · 목
兵曹以宣傳官李得滿身病猝重請改差敎以連日行巡呈病者所爲乎嚴飭供職事分付該廳
정조 16년 · 강
御熙政堂三試到記儒生召見吏判李文源及下直守令
정조 16년 · 목
予謂文源曰專對之任不輕而重大臣儀賓宗臣旣無可遣之人故擇於崇品之中非卿莫可目令皇帝耄耋覘國爲急而象胥之凋弊莫如近日且夫威生於廉卿在北藩頗有廉聲卿又素稱福人也故所以取於卿者此也文源曰臣有區區私義臣之先世有死於丁丑難時者以孝烈旌門故臣家人未嘗有赴燕者矣予曰年前卿嘗語到此事引先卿之訓以爲未有必可辭之義云亦知卿於此行不無冒往之意故畀卿以是任矣文源曰臣父嘗語臣曰年例使行不必冒赴而如有別遣之行則不可辭也先訓如此故嘗對一二重臣言之矣今番則不過節行也臣之私義有難冒沒伏望體諒焉予曰卿之如是爲言其在人事上無足爲怪而事有不然者欲更加申飭矣○承旨林濟遠啓言利川府使沈原之東邑水災俯詢之下奏對矇矓請推考從之
정조 16년 · 강
考下到記試券擢生員金熙周賜第其餘給分有差
정조 16년 · 목
以樂爲策題飭諸生各坐無或相往來日卓午宣饌命試所承旨分饋旣收券科次訖敎曰秋到記策問居首三下一生員金熙周直赴殿試之次三下二進士權大觀直赴會試之次三下進士姜彝天沈玉賢各給二分初次次上生員崔光泰再次次上生員李鈺金鐮金熙周柳應秀權義度進士朴喜進沈厚鎭沈玉賢李承薰崔光泰三次次上生員李泰淳宋道鼎進士安光宇柳之羽金文欽進士沈厚鎭各給一分生進之異於幼學者以其有圓點也到記節製之異於庭試謁聖亦以拔尤於翹楚也近來生進圓點名與實不符才有飭敎而旣飭矣當責其實效此所以今番到記之三試長篇也昔在先朝申定一經講之奮式只令生進滿點者應試而製在先則講在後講在先則製在後必須越兩試賜第此豈非美制乎一經講則係是旣設旋停之事又不必更復就製述時或如是更試而初選之廣抄簡抄惟在臨時處分之闊狹彼抱宿工者庶免遺珠之歎不但意出師古未必不爲得人才之一助可謂一擧兩得先以此意令生進諸生預各知悉仍敎曰入格儒生明日待令
정조 16년 · 강
司諫李周顯疏陳歸護母病踏啓字
정조 16년 · 강
命注書李海請拿處分揀
정조 16년 · 목
因拿處傳旨有是命
정조 16년 · 강
御春塘臺行武藝廳秋等試射
정조 16년 · 강
召見入格儒生于熙政堂
정조 16년 · 강
命保放罪人金羲淳放送
정조 16년 · 목
六次更試策羲淳雖未能爲三字等而以次上一居首故特命放送
정조 16년 · 강
召見藥院提調徐有隣于重熙堂
정조 16년 · 강
抄啓文臣李羲甲尹寅基進箋
정조 16년 · 목
羲甲陞六寅基陞六陞敍進謝箋也
정조 16년 · 강
命李領府事家遣御醫看病
정조 16년 · 강
命嶺南酺祭香祝當日下送仍飭本道及湖西雨澤多寡痒稼與否詳細狀聞
정조 16년 · 목
慶尙監司鄭大容狀啓以爲玄風等十一邑卑下之地蟬蟲熾發無論早晚稻剝蝕禾莖擧皆枯黃將有蔓延全棄之慮漆原等十一邑蟲蝕之災或乍止而旋熾或撓蕩而不落最甚之處已判永棄云在前如此之時有酺祭設行之例酺祭香祝請令該曹磨鍊下送敎以近日雨澤雖似遍及而酺祭旣有狀請香祝令日下送而雨後如果洗滌依湖南例從便區處稍暵之餘連得霑潤雖甚萬幸以其涼意已動及恐有痒損之慮念後所得雨澤多寡及爲益與否卿其遍詢列邑拔例後錄邑名懸註狀聞以爲便覽之地事回諭○忠淸監司李亨元狀啓以爲今月十九日卯時始雨緣由己爲馳啓而伊日申後始爲霖灑二十日未時暴下如注東風兼作達宵劇吹二十一日丑時始爲風止雨收而測雨器又爲七寸一分竝計三日所下合爲一尺三分發穗之稻禾率多摧偃結殼之豆太到處披靡至於木花受損最甚田畓之墊沒堤塍之淘汰亦甚夥然列邑形止待其報來隨卽陳聞計料敎以廿一之雨京中不過寸餘而本道狀本若是過多言念方熟之穀豈勝憧憧道內列邑所得多寡皆如營下而昨今之雨亦不至過多耶拔例詳加遍問後錄邑名懸註所得與痒稼與否卽爲狀聞事回諭
정조 16년 · 강
命時囚尹羲厚等考律勘放
정조 16년 · 목
義禁府啓言義城前縣令尹羲厚原情以爲本縣大同錢八千九百三十八兩竝馱價如數計付從陸路先運無弊上納餘數五千八百六十二兩及結錢合七千六百餘兩竝馱價準給該吏又使之陸路上去而切勿乘船之意申申嚴飭矣色吏不遵官令猶襲謬例行到忠州捨陸就船竟至沈載之境此莫非不能檢飭之罪萬殞猶輕云咸昌前縣監朴喆源原情以爲大同錢輸納之際準給馱價使之陸運矣不意中路該吏輩任自登船致此臭載不能檢飭之罪萬殞猶輕云請竝刑推得情敎以竝依初下敎考律勘放後草記
정조 16년 · 강
遞都承旨趙尙鎭
정조 16년 · 강
大司憲奇彥鼎縣道上疏賜批仍遞其職
정조 16년 · 목
疏略曰臣年迫八耋雖閑司漫職尙不可奔走效力況風憲之職萬不近似只願更近耿光退塡丘壑扶舁登程到全州地昏倒不省隔死如紙膽望前途致身無由玆從縣道敢進短章伏乞亟賜遞改臣於乞免之章不宜贅及他說而愚裏竊有所憤慨者今日合啓中諸賊實是窮天極地之凶逆一國之公論皆曰可誅殿下又何爲而不從也當今聖明在上治具畢張而獨於懲討大節拍置之勿論之科臣誠愚迷未知聖意之攸存也亂賊之根株未斷凶逆之枝節復生王法益紊國綱益墜豈不大可寒心也伏乞廓揮乾斷批以卿先正文憲公之後也欲求先正之典刑於後承特授見職意豈徒然乎哉聞卿老病中道還尋鄕里云本職今姑許遞俟間上來附陳事不允
정조 16년 · 강
特命李忠武林忠愍後孫陪參皇壇拜班故牧使諸沫贈諡宣諡日遣官致祭及其姪諸弘錄贈職立石旌其地
정조 16년 · 목
敎曰四昨祗拜於皇壇爲神皇忌辰也其日召見忠臣之遺裔儒以試製武以試射而永惟再造之皇恩推及我國之忠臣欲書篆首表章忠武公李舜臣之功烈因此思之以文正公宋時烈倡明大義許其子孫陪參于望拜之班已爲成式況忠武之受皇朝都督之誥印者乎忠武後裔依文正家例使之參班丁卯斥和人孫猶參班則忠愍公林慶業後裔之不參班其可乎一體參班事分付又有廣想之感一欲提敎者久矣烈如忠武功如忠武又以武侯之後至今襲姓諸氏而其名曰沫者故星州牧使是也其交承卽紅衣將軍郭再祐再祐則崇報備至而諸沫之保障於固城赴義於晉陽之偉勳膚公觀於故監司金誠一之甄剡而朝廷之越格擢用可以知之其後裹革於星州之大捷誠不多讓于忠武公露梁事蹟然其後承零替無以自達于朝廷斷爛遺事略見於故相南九萬文集而已贈官也易名也棹楔也豎碑也嘗未有一事之擧以施之欠典闕文莫過於是故忠臣牧使諸沫特贈正卿因令弘文館錫以美諡宣諡日遣官致祭其墓地嘗聞墓在鎭海漆原之間令道臣詳訪故跡狀聞忠壯公金德齡兄弟生長之村旣命以牲繫代烏頭獨於諸沫與其姪宣武功臣弘錄其可不一視乎就其成仁之地立旌表之石大書特書之曰贈兵曹判書諡號諸沫宣武功臣贈兵曹參判諸弘錄叔姪雙忠之址仍令文任記其陰以示不朽之資
정조 16년 · 강
遞玉堂在外及未肅拜人
정조 16년 · 강
以李鼎揆爲大司憲趙德潤爲持平前望也
정조 16년 · 강
有政吏曹判書李文源參判閔鍾顯進
정조 16년 · 목
以宋民載爲執義李殷模爲司諫權儐爲掌令尹羽烈爲獻納李遇濟爲校理金羲淳南公轍爲副校理朴祐源爲左尹宋鍈爲右尹尹行元爲禮曹參議
정조 16년 · 목
政院以公轍牌不進罷職傳旨啓敎以官制定式之後內閣之於玉堂無異於已經翰林者之槐圈直書西飛則定式適在於館錄後堂錄前設有金達淳疏中語及館錄者於此玉堂可謂皮之不存雖入於堂錄中諸人到今不敢更爲引義況此人乎此傳旨勿施從重推考更卽牌招追省記入直公轍再牌不進敎以只推待開門更爲牌招
정조 16년 · 강
命寶城郡守李檍罷職安徐仍飭盡力於檢田蠲役之政
정조 16년 · 목
因全羅監司鄭民始該郡稅船致敗爲先罷黜狀啓敎以觀此狀辭非故敗可知此時本道守令不可徑遞使渠盡力於檢田蠲役之政以爲贖罪之地若有毫末不勤而把束白徵一夫殿屎則渠罪十倍於他倅隨聞當卽其地定配以此意嚴飭寶城該倅事回諭
정조 16년 · 강
命時囚尹羲厚朴喆源功議減等
정조 16년 · 목
義禁府啓言羲厚功減一等告身盡行追奪又五年禁錮徒二年半定配以母年七十五歲收續喆源功議各減一等杖八十收續奪告身三等放送
정조 16년 · 강
召見都總管李敏輔于誠正閣
정조 16년 · 목
予曰卿之筋力近來何如敏輔曰臣偏蒙㴠育之恩陶甄之澤齒爵至此而筋力凡百姑免癃病之人莫非聖恩攸賜矣予曰老人豈可輪次入直乎此後則使諸總管兩次輪直後始爲一次請番事分付總府可也予又曰朴判府事向來疏後今始見卿矣世豈有以大臣論大臣之事乎敏輔曰臣於朴判府爲異姓五寸前前右相亦臣姨母之從孫故皆自兒時熟知之不幸有是事臣何可扶抑於其間而第以其疏辭見之上款則臚列聲討極其深峻無復餘地末段則只以卵育九宗爲劇逆眞贓始若危機大禍迫在呼吸而其所證據則甚虛疏公眼必當覷得矣予曰朴判府事都是公㥘與私憾而爲此事矣蓋丙申初前前右相以工議入來攻逐北村而其時朴宗德方帶守禦使首先被遞此是最初機關故北村之人擧皆切齒矣大抵朴判府之拜相不但取其重厚念其乃叔之有勳勞於朝家故以同休共戚之義特置輔弼之任者欲爲共享泰平矣豈意今番忽有此擧乎向於景慕宮展拜日仍行次對矣前右相以柳星漢窩窟根柢有所云云故予以爲卿或以今日次對謂有意而如是爲言乎前右相曰果然矣予曰星漢豈有根窩勿復煩陳可也右相遂止之卿於其時亦豈不參聞乎其後以九宗請鞫事請對時詢問諸大臣則前右相乃曰臣與左相大同少異云云九宗逆節已著凡有血氣者孰不憤痛而前右相雖於左相言爲之間每欲立異而至於此事豈可有大同少異乎所謂大同者必是誅討之典少異者似是根窩勿覈之意而討逆之論自謂有大同少異之見者豈非萬萬失言乎其擧措實爲慨然故略示未安之意而其待命啓辭批答有所誨責之敎矣適値其醉不省事史官不得傳諭而來故使錄事傳之其後又以負罪臣上疏而所陳者又是前日根柢之說也予莫知所以爲答久不賜批乃於廿二日復拜相職之後略爲宣批其日因儒疏事有口傳下敎夜中頒布而翌日上疏專攻金右相觀其首尾脈絡都出於公㥘私憾之致而蓋其人稟則果甚昏滯矣若稍能曉然於事物之上則其所處事豈如是乎均是大臣予無好惡之偏而是非涇渭安得不爲之辨晣乎其所辨晣予以爲無有餘蘊而金右相乃有杳質之請此則決不可從矣其將使兩大臣各處於依幕而爲之緘辭取査乎寧有如許國體敏輔曰聖敎至當矣臣奉讀金東善原情判付卞明開釋更無餘蘊雖使自爲之說恐無以加此而其所慰諭之德意丁寧懇惻於此可以仰君臣之際遇使此大臣抱此入地豈復有餘憾乎予曰吏判之不欲赴燕誠過矣卿意則以爲如何敏輔曰吏判情事果是難强世世相守之私義不欲擺脫者不是異事特垂體諒俾順其性似好矣予曰聞吏判言故相亦以爲無不可赴之義云其家庭議論旣如此則又何可苦辭乎且以私義言之此與三學士子孫逈異如不可强則予豈强之乎予意則吏判此行少無不可赴之事矣敏輔曰大臣之言亦以爲若當國家有事時則不可固守私義而不赴國事矣吏判之生養家三世遭禍而其高祖贈修撰嘉相則爲虜賊鋒刃所觸尤爲慘切而吏判方奉其祀矣揆以私義果難冒赴矣予曰卿之議論如此故吏判亦必難於赴燕卿旣在尊行必須勸往而毋或有如此議論可也敏輔曰若當國家有事之時渠焉敢爲引私義辭免之計而今於循例節使之行豈無可往之人而必爲此强所難强之事乎如或有事之時則雖三學士之子孫及如洪重普之處地亦當不辭況如渠之私嫌豈可論乎但如此無事時若令强赴則非但一門之私痛將不免中外之譏謗今何必奪其守而毀其節乎予曰此豈可以毀節論乎大謗云云卿言過矣過矣此若有所關於春秋大義則予何必强其所不强乎若見華陽洞大老祠文字予之惓惓於春秋大義可知矣吏判之所引私義何嘗彷彿於春秋大義而年少輩議論雖或風生卿何不爲老成之論而爲如此說乎令雖云無事時不可不擇送蓋於專對之行不無胎羞之事此重臣則以北伯時事見之必不黷貨貪財然則擇送無出於此吏判則似無必辭之意而況律之以事理也義理也終無不可赴之事而必將動於卿之議論是可慮也敏輔曰吏判以嘉相之玄孫親旣未盡見方主祀而冒赴於年例節使之行終不成事理有傷名敎若以五世立限使之先公後私則尙不害爲時王之定式而今則決不可拂其所守也家庭百餘年自來世守之義迫於君命一朝放倒則其可安於心乎姑使吏判全其處義似好矣
정조 16년 · 목
以洪明浩爲承旨鄭東觀爲應敎洪聖淵爲左尹金祖淳爲副校理
정조 16년 · 강
以徐邁修爲吏曹參議前望也
정조 16년 · 목
政院以邁修方在罷散啓命敍用
정조 16년 · 강
命長寧殿修改告由祭秋夕兼行
정조 16년 · 목
因江華留守趙宗鉉狀啓敎以依狀請施行
정조 16년 · 강
遣傳香承旨馳詣受香所奉審摘奸
정조 16년 · 목
纛所修改移還安祭在明也
정조 16년 · 강
飭水原新邑儒武各戶成册改修正以聞
정조 16년 · 목
京畿監司徐鼎修狀啓水原府使李敬懋牒呈本府儒戶中往來無常奠居不實之類依關辭一倂扷去只築室挈眷居生之類十分査覈則儒爲八十九戶內元戶七十七戶代入十二戶武士亦依儒戶例査櫛則挈眷完接爲二十六戶儒武姓名來歷家舍成册修正牒報矣御覽成册上送緣由馳啓敎以旣有筵敎此狀啓還下送使之改修正上送如是之後一有不率敎又或居接不實去來無常而現發於繡衣備郞之行該府使當以有違制書律論而道伯亦難免不飭之責更令詳問於渠輩俾各自量事勢依願更捧成册其中言與居住之相反者豈難知之亦皆精査更爲狀聞事回諭
정조 16년 · 목
德潤避嫌啓言臣不肖無狀墜失家聲早年科第畢竟顚踣汚衊至及臣父乃者天日回照於覆盆恩綸下及於泉塗特還爵秩仍擧弔祭臣一縷未絕之前覩臣父之快蒙昭晣雖卽滅死更無所憾不自意兩露之恩若偏臣身旋復已削之科十行恩言丁寧反復栢府新除遽下於十七年廢棄之中母子相對血淚無從弟臣之情地危戲姑舍是臣之本生兄德㴠方在合啓中金重淳名下則官職去就初無可論懲討大義亦不得沫飮痛陳臣罪至此尤合萬戮請遞斥臣職批以依啓
정조 16년 · 강
飭淸州等邑漂頹民戶奠接之政
정조 16년 · 목
忠淸監司李亨元狀啓以爲忠州等十七邑漂頹民舍一千四十八戶依下敎一一區別馳報于句管堂上而淸州淸風扶餘永春等四邑幾盡結構而有若干未及處待完葺錄報計料敎以飭敎稍久擧行慢忽云此非前此申飭之意姑許贖愆之路俾各惕念無或有一民之失所卿其各別察飭事回諭
정조 16년 · 강
冬至正使李文源上疏辭職賜批許遞
정조 16년 · 목
疏略曰出疆之役正是臣筋力自效之地固當趨承之不暇而第臣私情竊有所萬萬哀痛者粵在丙丁之變臣本生五代祖母及高祖母江都城陷之日同時引決臣高祖嘉相與母相失求覓於亂兵之中母全而身殞當時遭罹之酷未有如臣家之慘竝蒙旌褒之典而臣尸高祖之祀親亦未盡矣一世皆知臣家與彼有百世讎怨之不可忘也是以先臣之待罪海藩也適當客使之來曲蒙先朝體諒之恩至令帥臣替行迎接且前後諸臣之似臣家情地者凡於銜命儐接朝家無不許其回避緣臣無狀家庭之自來所守竟不免自臣身壞了微臣去就一擧足判爲倫常之罪人臣雖有三尺之喙何以自解哉伏乞亟賜遞改回授無故之人批以嘗聞卿之先卿有訓焉例使不必强所請許施
정조 16년 · 강
召見承旨李祖承于重熙堂
정조 16년 · 목
予命祖承讀奏冬至正使李文源疏訖命書之曰予於天常民彝一念惟在扶植二字事有屬於存天下之大防立人紀於後世者雖微莫忽雖隱必闡矧乎斯義尤豈絲毫泛思視彼華陽之扁驪濱之石足謂之予有辭矣今玆專對之命苟在可强不可强之際則何必枉拂而擺脫以涉寧有餘不可不及之嫌乎重臣之所以難赴卽其本生五世祖母事而節則節矣異於被鋒矣其所後家贈判書李嘉相爲訪親徑投於井者孝也非殉身朝廷亦以孝旌其母竟無恙以朱子酬復盡五世之說求之於重臣之本生五世祖母可也不當捏用於所後家贈判書則義旣斬矣昔故玉堂金萬均以其祖母之死於丁丑難中乞勿與接使伊時廷議頗歧貳而宋先正引盡五世之證以右萬均重臣反於是萬均孫也重臣則五世孫也贈判書死於孝萬均之祖母死於敵代旣異而事亦異焉且思之擬決而不死幸耳十年燕館一節不渝者豈有如先正金尙憲之素履而其孫兩故相之於燕行或一赴或再赴則況於此重臣乎予之所以畀重臣使命者蓋有權衡於輕重可否而欲勉之曉之使自得之初欲如是賜批今聞重臣之高祖母又與重臣之五世祖母同時引決云爾則盡五世之義有難引用矣且嘗聞重臣之父故相語家人曰無事時例遣使行不必赴也云於是乎重臣之去就不必强迫所請今姑許施矣仍命此筵敎載之日省錄及政院日記以備考閱
정조 16년 · 강
御春塘臺行壯勇營秋等試射
정조 16년 · 목
哨官前訓鍊正吳應常柳葉箭貫一中邊二中陞敍額外壯勇衛閑良李栻鐵箭一矢一百二十九步二矢一百二十五步三矢一百三十步直赴會試壯勇衛出身張平孫世隆柳葉箭邊五中竝加資壯勇衛閑良趙明熙申璟尹之殷柳葉箭邊五中旗牌官閑良李源培壯勇衛閑良崔泰魯李東煥黃重顯柳葉箭邊四中竝直赴殿試別武士出身宋大運柳葉箭貫一中邊二中半熟馬帖一隻賜給
정조 16년 · 강
飭杆城民戶奠接之政
정조 16년 · 목
江原監司尹師國以該郡民戶來接數爻成册馳啓敎以更加申飭俾有增戶之實效事回諭
정조 16년 · 강
遣承旨詣文廟奉審摘奸
정조 16년 · 강
命遣吏郞摘奸諸執事淸齋
정조 16년 · 목
敎曰內閣番次只有檢校直閣一人聞有實故前直閣南公轍敍用
정조 16년 · 강
召見稟事閣臣徐有防于重熙堂命貸均廳錢三千兩於外閣
정조 16년 · 목
有防啓言外閣近益凋弊不可無一番矯捄之政而昨聞外閣官所言則經籍之散佚廨宇之頹圮員役之殘困漸不成樣若得三四千財力則或可有變通之道云而外閣事力無以措手臣意則外閣例有每年均廳給代之錢就其三四年條中限三千兩姑先貸下以明年爲期使之從便還報則在均廳少無所損在外閣大有所益故仰達矣從之
정조 16년 · 강
行宗廟秋享大祭
정조 16년 · 강
召見藥院都提調洪樂性于重熙堂
정조 16년 · 강
命濬源殿修改時擧行各別致精
정조 16년 · 목
禮曹啓言濬源殿滲漏處修改之由來八月十五日秋夕祭享當爲兼告擧行而祝文中措辭添入始役吉時令日官推擇則同日辰時爲吉云以此時擧行所用雜物令各其逢授官進排趁卽修改事請竝分付從之敎以修改時擧行各別致精仍令道伯別遣褊裨臨時嚴飭地方官及逢授官各盡誠敬莫敢怠忽
정조 16년 · 강
以徐有隣爲藥院提調前望也
정조 16년 · 강
飭湖西伯漂頹戶恤典實惠未究之弊仍命兩南伯處一體下諭
정조 16년 · 목
忠淸監司李亨元狀啓以爲恩津等二十三邑民舍頹壓形止已爲馳啓而續接列邑所報則六月十六日之雨淸安民家頹壓六戶鎭川民家頹壓二戶漂壓一戶舒川民家頹壓四戶槐山民家頹壓七戶漂失三戶漂壓六戶林川民家頹壓一戶洪州民家頹壓三戶十七日之兩德山民家頹壓五戶保寧民家頹壓四戶石城民家頹壓六戶稷山民家頹壓五十二戶尼城民家頹壓三戶漂壓五戶淸風民家漂失二戶平澤民家頹壓三十戶扶餘民家頹壓三戶漂壓三戶丹陽民家頹壓一戶連山民家頹壓六戶海美民家頹壓四戶淸州民家頹壓六十八戶漂失二戶今此淸安等十八邑漂失七戶頹壓二百六戶漂壓十五戶恤典如例題給敎曰漂頹戶數分等蠲恤之際若有虛實相混實惠未究之弊是豈委寄之本意乎待今念晦來旬前別遣摘奸抽栍考察某邑幾戶間十日錄報于句管堂上以備顧問卿六着意莫敢放忽事回諭兩南伯處一體下諭仍令三道句管堂上知悉俾各條錄笏記常目留心無使書思對命之義專美於古人
정조 16년 · 강
以趙宗鉉爲江華留守備薦也
정조 16년 · 강
命內醫李命鎰等付之額外內醫
정조 16년 · 목
內醫院以內醫李命鎰金濟默汰去代副司直李周憲惠民署主簿高景殷差下啓請允之敎曰雖曰昨日新入其罪焉敢逭也然決棍亦足矣兩人只降案於掌務之秩付之額外內醫內醫吳仁豊奏對每甚詳明陞付御醫與李周憲爲入診時入侍醫官而仁豊之術業果如周憲乎雖下於周憲各別申飭學習
정조 16년 · 강
推承旨李祖承命喬桐水操及守總兩營巡與操一體停止
정조 16년 · 목
喬桐府使許近狀啓以爲臣營所管京畿海西舟師春操則互相往來合設秋操則各其前洋設行事已有定式京畿海西兩道今秋水操各其前洋依例設行請令廟堂稟旨分付敎曰守總兩營狀啓欲爲下敎而以其本道巡營已有處分姑循例啓下則此狀啓循例捧入無一言該房承旨推考停操事分付守總兩營一體停巡與操而稍實處邑閱嚴飭設行其不勤者道伯察飭
정조 16년 · 강
汰宣傳官南志默金益彬安橚李星會黃勉基推兵曹判書李秉模
정조 16년 · 목
兵曹啓言卽接宣傳官廳牒報則本廳曹司李得滿前宣傳官李得江之弟也同參榜目而取考印頒榜目則得江年二十六父名道吾其弟得滿年三十六父名德吾兄弟父名各異年齒倒錯如此蔑倫之類不可比肩卽速入啓汰去云矣取考榜目則果如報辭李得滿不可一日置之請爲先汰去令該府拿問定罪當該薦主亦卽捧現告罷職敎曰此非如是者其時榜目印出時誤書無不如許雖命釐正猶多誤書曾所稔知者特由於人多而活印胡雜之致依法唱準決笞則可也此豈渠之罪乎今若以此爲累則似此未及釐正之類亦皆一一以來歷不分明皆擧廳乎以朝家所記憶者言之卽今行公宣傳官至親其時亦有誤書釐正者然則此亦來歷不足乎挾私而枳人前程用意而論人陰事尙可謂之無狀況無係關沒着落之事焉敢若此乎行首宣傳官堂上宣傳官掌務宣傳官發論宣傳官等一竝汰去卿之不能以此意曉諭隨渠輩所報循例草記者極爲疏忽卿則推考此後以其時榜目事惹鬧者切勿聽施事知悉
정조 16년 · 강
以李東愼爲鏡城判官柳相斗爲宣傳官竝口傳相斗初仕也
정조 16년 · 강
重推萬頃縣監柳河喆舒川郡守李迪庇仁縣監任長源
정조 16년 · 목
壯勇營啓言軍需事體關係不輕而萬頃舒川庇仁三邑所納辛亥條屯稅米近年以來拖至秋間上納之故前此關飭不啻申嚴而又如是愆期尙今不納當該三邑地方官爲先從重推考仍令各該道臣嚴飭上納之意請分付允之
정조 16년 · 강
左尹李東郁上疏賜例批
정조 16년 · 목
疏略曰昨冬人言忽地闖發原疏雖未得見觀其勘律之至嚴則有非尋常彈駁之比闔門驚懍不知死所特蒙我聖上天地再造之德十行恩敎丁寧諄複昭晣無餘臣雖生隕死結安敢酬其萬一冥行妄進自底顚沛此臣昏謬之罪也目下自靖之義惟有杜門斂跡永謝榮途曾未幾何恩敍遽降而有京兆除命召牌儼臨今若晏然冒出一世之嗤點勢所必至此臣所以寧受慢命之誅不敢復爲抗顏周行之計也伏乞亟削臣職
정조 16년 · 강
配尹永僖于仁川府
정조 16년 · 목
禁府以加里浦僉使尹永僖仁川府定配啓允之
정조 16년 · 강
召見咸鏡監司金憙于誠正閣
정조 16년 · 강
命北靑府唐米還作隨年豐擧行
정조 16년 · 목
備局啓言北靑府唐米之變爲皮唐者每年限十分一還作唐米事問議于大臣則以爲每年十分一還作之論寔出於重國穀紓民力竝行不悖之意而年之豐歉不可預料豐固無難歉則未易一直以每年十分一硬定或不無掣礙之慮豐歲則以十分一還作歉歲則依前以皮唐捧上而該道道臣之每年分等狀啓以此區別稟旨擧行允合事宜云請依大臣議知委該道允之
정조 16년 · 강
命江華府餉米各道貸去者隨年豐取償
정조 16년 · 목
備局啓言江華府各處貸去餉米每年限十分一二次第取償事問議于大臣則以爲京司之請得補用於經費者今難遽責其報償而至於各道貸去條其捧其停視年豐歉每於各道分等狀啓自廟堂覆奏知委而本府則照此擧行爲宜云請依大臣議知委沁都允之
정조 16년 · 강
命置東萊府書契色吏輪回各邑之議
정조 16년 · 목
備局啓言東萊府書契色吏輪回各邑事問議于大臣則以爲本府陞爲防禦營然後書契色吏方可議到於營吏啓書入番之例而防禦一款姑不擧論則吏屬之輪回各邑非所可論置之爲宜云請依大臣議置之允之
정조 16년 · 강
命勿施黃海兵營馬點罰木給代之請
정조 16년 · 목
備局啓言黃海兵營馬點罰木草罷代巡營餉穀許令取用事問議于大臣則以爲本營恒用之自朝家劃給錢穀若或大段見縮則報請補用不是異事而此不過馬兵點考時罰徵謬例之革罷者則餉穀之輒請給代不必許施置之爲宜云請依大臣議置之允之
정조 16년 · 강
命義城縣令尹羲厚咸昌縣監朴喆源分等勘罪該道臣鄭大容越俸十二等
정조 16년 · 목
忠淸監司李亨元狀啓以爲卽接忠州牧使鄭東閔牒呈則今月二十一日原州居安順昌船載義城咸昌兩邑大同錢及商人私卜到永竹江恐有潭觸嶼沈失云故牧使馳往敗船所問其委折於安順昌處則所告內以原州船漢持船隻今月十九日歷過本州丹月村則義城縣大同錢七千六百四十二兩及咸昌縣大同錢一千七百二十三兩合九千三百六十五兩兩邑色吏領率陸運到丹月站幕而欲爲載船上京故果爲逢載咸昌色吏吳重權義城色吏金兌成及其他行人合二十九名同騎行船二十一日到恐有潭觸嶼沈沒乘船諸人中咸昌從人鄭業伊格軍高福只義城色吏金兌成從人名不知金哥及京居鄭瑥忠州居梁順太原州居名不知朴哥合七名落水渰死云故多發人船罔夜鉤拯爲先牒報云卽自臣營發遣褊裨與地方官眼同鉤拯矣牧使鄭東閔牒呈內義城咸昌兩邑大同錢準數拯出咸昌色吏吳重權義城從人全天福等處照數出給使之領納渰死人七名內五名屍身已爲拯得云鄭順太恤典爲先題給鄭業伊等六名恤典依例擧行之意移文各該道敎曰觀此狀辭可謂前所未聞此蓋由於該倅較絜於錐利無難爲此此而吝財如此則生民之受其害可知近萬兩大同錢之拯與不拯猶屬第二件事旣聞之後不可以已拯寬恕當該義城縣令尹羲厚令道臣拿致營門決杖後仍令該府用那移守令定配禁錮之律咸昌則數爻雖曰懸殊隨他效尤之罪烏可免也該縣監朴喆源爲先罷黜仍令該府施以次等之律此後此弊令該廳嚴禁此時嶺南守令不可一刻曠官差代兩倅待下批當日辭朝事分付義城之民願見良吏朝家亦所聞知則身爲道伯一考二考莫敢誰何大抵此道伯出自近密則其所報效宜有自別而前此飭諭一味若恃無恐凡係壞法亂紀之事雜出於水陸論厥罪犯嶺海何敢辭也特以嶺民才經極備猶未免其魚之歎姑不得不更爲含垢以責其贖愆以開其自效該道臣鄭大容爲先越俸十二等事分付
정조 16년 · 강
命嶺南後漕船都差員李復燮卽其地定配騎船差員南宮深領護差員金慶禧及通津府使李達觀等令畿伯決棍深慶禧仍克櫓軍
정조 16년 · 목
江華留守柳戇狀啓以爲卽接本府經歷李萬運所報則本府境漕稅船護送都差使員龍津萬戶李春燮牒報內本月三十日夕水慶尙道後倉漕船十四隻押領差使員薺浦萬戶南宮深領護差使員長峯萬戶金慶禧石城縣稅船一隻臨陂縣稅船一隻本府境無弊護送交付於通津境而後倉地字宇字兩漕船過通津境梨串浦被觸於沙草仍爲覆沒則宙字列字兩漕船沙格尾到目見此狀回船下碇之際碇索忽斷橫奔於月串鎭前洋幾至危境矣萬戶令吹洞民登時救出幸免沈水之患而覓得他船碇木及索乼今方修粧云故發遣營校與龍津萬戶粧船等節眼同檢察着實護送之意各別申飭敎以嶺南漕船臭載迄可休矣外洋致敗猶可駭況內洋乎向來左漕倉船八隻姑無論伊後右漕倉晉州船之畿內臭載則以一隻雖寬恕而今又於後漕倉其所致敗至於四隻之多當該都差使員密陽府使李復燮卽其地定配騎船差使員薺浦萬戶南宮深決棍印信之委棄於穀物堆積之中曰以見失仍令該府考律勘處事分付該府及該道領護差使員及地方官通津府使爲先罷黜令畿伯開坐於漕船點檢處大張威儀守令決棍兩道差員決棍後仍克該地方櫓軍事分付
정조 16년 · 강
命鏡城判官李東埴仍任前職
정조 16년 · 목
吏曹以東埴親年七十請依例改差敎以仍任判官差代
정조 16년 · 강
有政吏曹判書金思穆參判李秉鼎參議曺允大進
정조 16년 · 목
以鄭好仁爲知義禁李洪載爲知春秋洪允喆爲江華經歷尹光濩爲義城縣令李榮運爲咸昌縣監黃瑨爲慶安察訪李觀賢爲通津府使敎曰新除守令在外云望筒勿施更爲擬入○再政以李翊永爲義城縣令以交承尹羲厚娚妹相避遞○三政以金履裕爲義城縣令以在外遞○四政以李恒演爲義城縣令
정조 16년 · 강
特補吏判金思穆龜城府使
정조 16년 · 목
敎曰爲民之意不以一蔭倅忽之致勤飭命則所擬者非在外外直卽相避與允任與老病之類微稟也改望也不知爲幾次如許國體前所未聞豈料此吏判之忽於嚴畏若此近來紀綱雖曰掃地擧措之萬萬駭然猶是歇語吏曹判書金思穆龜城府使除授當日辭朝時任府使遞付京職
정조 16년 · 강
命別監韓命翕等加杖勘放徐敬植故犯情節更爲嚴問
정조 16년 · 목
刑曹啓言依下敎別監徐敬植嚴刑一次後定配於濟州牧徐敬一定配於吉州牧而押送于各該道令道臣嚴刑一次後竝卽發配事發關分付司謁趙廷舜嚴刑一次後定配於杆城郡昨日入番別監十五人一竝捉來徐敬植同參隱情反覆究覈則同情及與聞等事一辭發明故行首別監安福興決杖五十度後仁川府定配徐敬植右座別監韓命翕朴愼忠朴春煥崔守邦崔命麟卞昌信羅興道金命裕李弘根馬榮麟等十人各嚴杖五十度放送而至於執杖別監査出一款反覆嚴問而皆以爲徐敬植他別監笞治之事俱無聞見者云當該頭目別監請別加嚴刑期於査出敎以作拏於內殿差備已死罪則敢於內下賜物容喙之不足欲打該掖隸無論已行與未行死罪之外添一死罪況欲打之說雖以右袒之輩不敢隱諱則可謂亂民一次之刑不足以懲其死罪所謂座右諸漢等各別嚴囚過辜限後加杖勘放徐敬植處屢次故犯之用意更爲嚴問草記司謁首隸配所更爲磨鍊當日內逐送
정조 16년 · 강
命忠州囚許昴殺獄兩檢官令該府拿處飭道臣詳覈獄案以聞
정조 16년 · 목
忠淸監司李亨元狀啓以爲忠州囚許昴獄情更査事命下矣差定參覈官正犯許昴及應問各人處眼同究問屍親裵有才招以爲渠兄致允昨年五月初三日猝得染病初八日有微汗之漸初九日與執贊馱載於牛背率還本寺渠則歸家矣十三日鄭士奉自栗旨場來言曰汝兄在今日場市而許昴結縛手足無數亂打云故驚惶往見則渠兄之上佐僧二人已爲運置於十里地內倉居妹夫李命福家而入見則渠兄曰許昴以片帶與稿索結縛又以石塊打之吾今將死云欲觀傷處少或按摩則輒必昏窒或發狂言十四日率往寺中痛勢劇重十八日致死渠兄雖有狂症若無被打之事則豈至此境乎云上佐僧執贊招以爲師僧致允昨年五月往其本家得病重痛初八日朝額上有汗出之漸初九日朝與有才率往還寺後自十二日猝有狂氣頻發譫語十三日早朝忽往場市同日夕前名不知負木乞兒來傳師僧被打之報與師弟漢宗急往見之則師僧仰臥川邊奄奄垂死問其緣何致死則師僧曰吾爲許昴結縛亂打將至死境云渠等或翻身搖動則輒發哀苦之聲仍作窒塞之狀故與漢宗替負運致於內倉李命福家十四日率還寺中而在內倉時狂言妄說不絕於口又不知母與弟之爲何人自其後全廢食飮其所狂妄譫語之狀愈往愈甚十八日許昴之弟稱以醫術來見病狀欲爲下鍼而不得爲之又以百草霜等諸種作爲藥料方將試用之際仍爲殞命云干證鄭士奉招以爲五月十三日到栗旨場則場邊一隅衆人聚集喧聒故窺見於簇立之中則致允之兩臂以白色片帶結縛又以稿索繫其兩足仰臥川邊腰上則露在地上腰下則沈在水中故以此事狀傳言於有才處而已若其起鬧光景毆打與否初未目覩窺見時致允別無所言只聞解縛之意哀乞之說許昴向致允咆喝曰汝何敢侵辱兩班乎云云正犯許昴招以爲雇奴避接次送靑龍寺而逢辱於致允栗旨場市雇奴指示致允曰其時辱逐者卽彼僧云故招致詰問則其所不恭之狀轉益甚爲將欲警治之際何許老嫗曰厥僧纔經染病喪性發狂云故仍爲退立初無犯手毆打之事又無結縛沈水之擧渠弟之往見致允者非眞有所犯生怯看病之意也有才輩旣已呈訴官家故爲慮後患不得不往見云今此査事專在於許昴打勢之猛歇致允病狀之輕重大抵齎怒於逐奴詬辱之說起鬧於對僧詰問之際當其被縛之時決無順受之理則其所信手毆打擧足蹴踢乃是事勢之所必至而以屍帳所錄觀之病死之明證較多被殺之眞贜差小且其發狂之說執贊有才直告其實狀安知非再痛染病狂奔妄叫已作未冷之屍將至幾殊之境乎執此以論則致允之死似出於病忝許昴之事頗近於梨落揆以審克之義合施惟輕之典而獄體重大不敢輕議傅生請令該曹稟處○刑曹啓言此獄檢案甚不端的獄理隨以疑眩以傷處言之脇肋果是要害而痕損不過皮脫作痂遍身則俱是黃白色及至覆檢圍圓爲一寸八分形色亦紫黯云而其痕微少亦如初檢則以此致命已不能無疑其他左肋之微損臀腿之歇處尤不足爲致命之傷以證招言之則只有一箇鄭士奉而縛打之誰某傷處之緊歇初不聞知云則此亦不足爲的確之證致允之狂譫失常有才執贊之招俱不得掩諱則被打形症旣未明的病篤實狀丁寧無疑此所以有道臣傅輕之議而白日場市多人聚會之中豈無一人的證而終未査得已是疏忽結縛沈水旣出於士奉之招則縛痕宜著於兩檢而俱無下落又是疑怪曰以被打則行兇之以石以杖初不分別初檢則只曰皮損作痂覆檢則只論圍圓分寸兩檢所論俱未免糢糊請當該檢官等從重推考令道臣一一査究登聞後更爲稟處敎以卿之跋語甚爲詳備兩檢官不可問備而止指名現告待封倉令該府拿問處之獄案則嚴飭道臣推官詳覈歸一狀聞
정조 16년 · 강
命報謝祭設行當否問議于大臣
정조 16년 · 목
禮曹啓言禜祭後報謝設行自甲辰七月定式而此皆祈晴卽晴獻官以下論賞時事也己酉辛亥兩年報謝設行時則祭官雖未蒙賞典而或於禜祭第三日或於禜祭翌日草記擧行今番則獻官旣不論賞前例亦無可據何以爲之乎敎以發遣郞官議于大臣稟處又啓言發遣郞廳議于大臣則左議政蔡濟恭以爲自六月廿六七天宇開霽日氣調和天神默佑孰不仰感而第廿六七之距禜祭罷齋日恰爲一旬此與年前第三日或翌日稟旨報謝之時略有不同獻官亦無行賞而今乃行報謝之祭似近瀆褻臣見如此請上裁云奉朝賀鄭存謙領敦寧洪樂性領府事李福源判府事朴宗岳俱病不獻議云矣敎以依大臣議施行
정조 16년 · 강
命畿伯嚴飭水原府糶糴廛房匠戶儒生之弊仍飭三南道臣俾各孜孜於檢田恤民之政